Broj: 711-I-216-P-564/22-02-17

Zagreb, 27. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ankice Majetić, pročelnice Upravnog odjela za gospodarstva Grada Slavonskog Broda**,za davanjem očitovanja,na 198. sjednici, održanoj dana 27. prosinca 2022., daje sljedeće:

**OČITOVANJE**

1. **Nije u suprotnosti s odredbama ZSSI/21-a da sinu obveznika Mirka Duspare, gradonačelnika Grada Slavonskog Broda, u javnom Natječaju bude prodana nekretnina u vlasništvu Grada Slavonskog Broda, ukoliko obveznik pravilno upravlja navedenom situacijom potencijalnog sukoba interesa sukladno uputama iz predmetnog očitovanja te pod uvjetom da je ista prodana u transparentno provedenom postupku prema objektivno utvrđenim kriterijima s najvećim ponuđenim iznosom.**
2. **Sukladno članku 9. ZSSI/21-a, obveznik Mirko Duspara je dužan članovima Povjerenstva Grada Slavonskog Broda nadležnima za ocjenu ponuda te izradu prijedloga, kao i svim drugim osobama koje bi u istom postupku poduzimale radnje deklarirati okolnost da je njegov sin podnio ponudu za kupnju nekretnine, te o tome obavijestiti predsjednika i članove Gradskog vijeća Grada Slavonskog Broda i javnost objavom na internetskoj stranici Grada.**
3. **Obveznik je dužan izuzeti se od poduzimanja bilo koje radnje u provedbi Natječaja iz točke I. izreke te za to ovlastiti svoju zamjenicu.**

Obrazloženje

Ankica Majetić, pročelnica Upravnog odjela za gospodarstva Grada Slavonskog Broda, podnijela je zahtjev za očitovanjem koji je u knjigama ulazne pošte zaprimljen 23. prosinca 2022. pod brojem: 711-U-9358-P-564/22-01-3, povodom kojeg se vodi predmet broj P-564/22.

Podnositeljica u zahtjevu navodi da je 24. studenog 2022. Grad Slavonski Brod raspisao Natječaj za prodaju nekretnina u vlasništvu Grada Slavonskog Broda te da je isti objavljen na službenim internetskim stranicama Grada te u dnevnim novinama „Glas Slavonije“. Nadalje navodi da je predmet natječaja bila i nekretnina oznake k.č.br. 1239/172, k.o. Slavonski Brod, po početnoj otkupnoj cijeni od 104.000,00 kn, koja je utvrđena sukladno Procjembenom elaboratu broj: 23-2/2022 izrađenom od …………….., dipl.ing.građ., stalnog sudskog vještaka za građevinarstvo i procjenu vrijednosti nekretnina, te da je Procjeniteljsko povjerenstvo Grada Slavonskog Broda dalo suglasnost na izrađeni elaborat.

Također podnositeljica navodi da je za otkup navedene nekretnin pristiglo ukupno osam ponuda, od kojih je ponuda trgovačkog društva Formo d.o.o. po cijeni od od 228.000,00 kn bila najpovoljnija, dok je druga najpovoljnija bila ponuda …………… po cijeni od 158.000,00 kn, treća koju je podnio …………….. imala je istaknutu cijenu od 155.000,00 kn, četvrta koju je podnio ……………….. glasila je na 131.000,00 kn itd.

Ističe se da je nakon otvaranja ponudan najpovoljniji ponuditelj trgovačko društvo FORMO d.o.o. odustalo od ponude navodeći kao razlog odustanka promjenu poslovnih planova, slijedom čega se traži očitovanje Povjerenstva o mogućem sukobu interesa, imajući u vidu da je podnositelj druge najpovoljnije ponude, sin obveznika Mirka Duspare, gradonačelnika Grada Slavonskog Broda.

Zahtjevu za očitovanje prileže Natječaj za prodaju nekretnina u vlasništvu Grada Slavonskog Broda od 24. studenoga 2022. koji je raspisao gradonačelnik Grada Slavonskog Broda, i to za šest nekretnina u vlasništvu Grada, vrsta nekretnine građevinsko zemljište, u kojem sudionici mogu biti sve pravne i fizičke osobe te su kao kriteriji za utvrđivanje najpovoljnije ponude navedeni najveći ponuđeni iznos, pri čemu se nekretnina može prodati i samo jednom ponuditelju, tekst navedenog Natječaja objavljen u dnevniku „Glas Slavonije“, Procjembeni elaborat tržišne vrijednosti nekrentine od 24. listopada 2022., izrađen po stalnom sudskom vještaku, u kojem je utvrđena vrijednost nekretnine k.č.br. 1239/172, k.o. Slavonski Brod u iznosu od 104.144,00 kn, Odluka Procjeniteljskog povjerenstva Grada Slavonskog Broda od 3. studenoga 2022., potpisanu od strane Damira Klaića, predsjednika Procjeniteljskog povjerenstva, kojim se utvrđuje da je navedeni Procjembeni elaborat sukladan zakonu i kao takav prihvatljiv, Zapisnik sa sjednice Povjerenstva za provedbu postupka u svezi imovinskopravnih poslova Grada Slavonskog Broda od 6. prosinca 2022., čiji su članovi Damir Klaić, kao predsjednik, te Sandra Lučić i Vesna Zlatarević, kao članovi, utvrdili primitak 8 ponuda za kupnju predmetne nekretnine, odustanak od ponude trgovačkog društva FORMO d.o.o. od 6. prosinca 2022. upućen Gradu Slavonskom Brodu uz navođenje promjene poslovnih planova kao razloga odustanka, te Analiza ponuda za prodaju nekretnina od 13. prosinca 2022., koju je proveo Upravni odjel za gospodarstva Grada Slavonskog Broda, potpisana od strane Ankice Majetić, pročelnice,upućena nadležnom Povjerenstvu Grada Slavonskog Broda, kojem se predlaže da se prema istim ponudama to Povjerenstvo odredi i dostavi svoj prijedlog gradonačelniku.

Člankom 3. stavkom 1. točkom 34. ZSSI/21-a propisano je da župani, gradonačelnici, općinski načelnici i njihovi zamjenici obveznici navedenog Zakona, stoga je i obveznik Mirko Duspara povodom obnašanja dužnosti gradonačelnika Grada Slavonskog Broda dužan pridržavati se odredbi ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točka 3. ZSSI/21-a propisano je da su članovi obitelji obveznika, pored ostalih navedenih, njegovi srodnici po krvi u uspravnoj lozi, dok je točkom 6. istog stavka navedenog članka Zakona propisano da su članovi obitelji s obveznikom povezane osobe.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Iz zahtjeva za mišljenje proizlazi da je u konkretnoj situaciji sin obveznika Mirka Duspare, gradonačelnika Grada Slavonskog Broda, kao fizička osoba podnio ponudu za kupnju nekretnine u vlasništvu Grada temeljem javnog Natječaja za dostavu ponuda objavljenog na službenoj internetskoj stranici Grada i u dnevnim novinama „Glas Slavonije“, pri čemu je njegova ponuda prema unprijed određenom kriteriju visine cijene za 53.856,00 kn veća od procjenjene tržišne vrijednosti nekretnine navedene u Procjembenom elaboratu izrađenom po stalnom sudskom vještaku, i time je utvrđena kao druga najpovoljnija ponuda, odnosno kao najpovoljnija ponuda nakon što je društvo Formo d.o.o. odustalo od ponude.

Iz priložene dokumentacije proizlazi da je Procjeniteljsko povjerenstvo Grada Slavonskog Broda prihvatilo navedeni Procjembeni elaborat, te da je Povjerenstvo za provedbu postupka u svezi imovinskopravnih poslova Grada Slavonskog utvrdilo kako je zaprimljeno 8 ponuda za kupnju nekretnine za kupnju nekretnine za koju je zainteresiran sin obveznika, nakon čega je nadležni Upravni odjel za gospodarstva Grada Slavonskog Broda izvršio Analizu ponuda za prodaju nekretnina, koju je dostavionadležnom Povjerenstvu Grada Slavonskog Broda u cilju izrade prijedloga odluke o prihvatu ponude koji se potom upućuje gradonačelniku na donošenje.

Sin obveznika je član njegove obitelji iz članka 5. stavka 1. točke 3. ZSSI/21-a, te s njim interesno povezana osoba u smislu odredbe članka 5. stavka 1. točke 6. navedenog Zakona, u odnosu na koju obveznik ne može biti nepristran i objektivan kada poduzima radnje te izvršava ovlasti koje ima povodom obnašanja javne dužnosti.

S jedne strane, obveznik se u postupku prodaje nekretnine u vlasništvu Grada Slavonskog Broda po objavljenom Natječaju izvršavajući ovlasti gradonačelnika Grada Slavonskg Broda našao u prilici odlučivati o mogućem prihvatu ponude svojega sina, slijedom čega se nalazi u potencijalnom sukobu interesa u kojem bi njegov privatni interes utjecao na njegovu nepristranost. Obveznik je stoga dužan pravilno upravljati situacijom potencijalnog sukoba interesa kako bi spriječio stvarni (realizirani) sukob interesa te time ujedno zaštititi javni interes.

Njegov sin, s druge strane, ne može u ostvarivanju svojih privatnih interesa biti ograničen ili isključen od prava na otkup nekretnina u vlasništvu Grada Slavonskog Broda samo zbog navedene okolnosti obiteljske povezanosti s obveznikom, već treba imati mogućnost da pod jednakim uvjetima, kao i svi druge osobe, konkurira za kupnju nekretnine u transparentno provedenom postupku prema objektivno određenim kriterijima.

Stoga je obveznik, sukladno članku 9. ZSSI/21-a, dužan u navedenoj situaciji u kojoj se nalazi članovima Povjerenstva Grada Slavonskog Broda nadležnima za ocjenu ponuda te izradu prijedloga kao i svim drugim osobama koje bi u istom postupku poduzimale radnje deklarirati okolnost da je njegov sin podnio ponudu za kupnju nekretnine, te o tome obavijestiti predsjednika i članove Gradskog vijeća Grada Slavonskog Broda i javnost objavom na internetskoj stranici Grada, jer se pravovremenim deklariranjem navedene okolnosti javnosti i osobama koje poduzimaju radnje u navedenom postupku te predstavničkom tijelu osigurava još sveobuhvatnija kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transparentnost provedenog postupka.

Nadalje, obveznik je dužan izuzeti se od bilo koje radnje i odlučivanja koje bi u provedbi navedenog Natječaja bio ovlašten poduzeti, što uključuje donošenje odluke o prihvatu ponude i potpisivanje ugovora o prodaji nekretnine u vlasništvu Grada, te za to ovlastiti svoju zamjenicu.

Slijedom navedenog, Povjerenstvo je dalo očitovanje kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana